奉和御製崇政殿宴從臣
作者：夏竦
朝代：宋

paragraphs: 青綺禁門符命錫，離珠御府天琛積。
兩儀流慶會休期，二聖詒謀歸盛德。
大禮修，真猷格，懿鑠昭昭兮靡極。
阜民財，形物力，聖志乾乾兮夕惕。
金扉玉宇麗皇居，鳯藻鸞蹤輝樂石。
龜趺螭首建靈辰，鵲尾龍香奉至神。
日轉翠華臨閣道，天旋丹仗復鈎陳。
縉紳茂寵兮踰三接，羽衛鴻儀兮備九賓。
瓊觴傳滿兮均堯酒，柏殿賡颺兮洽漢臣。
奉若靈心彌翼翼，布昭醲化愈淳淳。